Der har været godt gang i træningen hos Hobro IK Fodbold på en knoldet græsbane ved siden af Hobro Idrætscenter i denne uge. Træner Martin Thomsen dirigerer sine spillere op i gear. For han er helt klar over, hvad der venter ham og hans hans hold, når sidste del af turneringen i 1. division bliver skudt i gang lørdag eftermiddag. - Vi skal ud og spille 14 finaler og sørge for at holde to hold under os, siger han. Lørdagens kamp bliver et ægte lokalbrag i bunden af ligaen, når Hobro gæster Vendsyssel FF. Kampen skyder gang i sidste del af sæsonen. Klar på udfordringen Lige nu ligger Hobro sidst i 1. division med 12 point, mens Vendsyssel FF er fjerdesidst med 18 point. De to nederste hold rykker direkte ud af 1. division. - Vi ved godt der vil blive op -og nedture, sådan som vi ligger lige nu. Det bliver sekspoints-kampe, hver gang vi spiller, siger træner Martin Thomsen. Det er nok ikke tilfældigt at træner Martin Thomsen har valgt at flytte træningen i denne uge fra kunstgræsbanen ved siden af stadion over på en knoldet græsbane. For man må forvente, at fodboldbanerne her i starten af anden sæson ikke vil være i allerbedst stand. Afgørende betydning Det gælder også i Hjørring. Her spiller Jammerbugt nu også sine hjemmekampe i 1. division, da kampbanen i Pandrup ikke har varme, og derfor er lukket ned. Det betyder, at både Vendsyssel FF, Fortuna Hjørrings elitekvinder og Jammerbugt FC spiller alle deres hjemmekampe på Hjørring Stadion. Og netop lørdag er der noget på spil for både Vendsyssel FF og Hobro IK. Hobro kan med en udesejr hale ind på Vendsyssel FF, men omvendt kan en sejr til hjemmeholdet betyde, at de for alvor kan isolere Hobro i bunden. En hård kamp i vente Det er træner Martin Thomsen indstillet på: - Det bliver en “tough” kamp. Og taber vi den, stikker Vendsyssel FF lidt afsted. Hvis vi vinder, vil vi omvendt hive dem med ned i bundstriden, slutter han.

Referat:
Pladsen i 1. division er på spil for Hobro IK, når de møder Vendsyssel FF i weekenden.